# ภาษาจีน

| ภาษาจีน |
| --- |
| 汉语 *ฮั่นอวี่*, 中文 *จงเหวิน* |
| ฮั่นอวี่เขียนด้วยอักษรดั้งเดิม (บน) และตัวย่อ (กลาง) จงเหวิน (ล่าง) |
| ประเทศที่มีการพูด | จีน (จีนแผ่นดินใหญ่ ฮ่องกง มาเก๊า) สาธารณรัฐจีน (ไต้หวัน และ เกาะอื่น) มาเลเซีย ฟิลิปปินส์ อินโดนีเซีย ไทย เวียดนาม พม่า กัมพูชา สิงคโปร์ และบางส่วนใน ญี่ปุ่น เกาหลีเหนือ เกาหลีใต้ และชุมชนจีน ทั่วโลก |
| ภูมิภาค | เอเชียตะวันออก บางส่วนในเอเชียใต้ และ เอเชียตะวันออกเฉียงใต้ รวมถึงยุโรป และอเมริกา |
| ผู้พูด | 1.2 พันล้าน (2004) |
| ตระกูลภาษา | จีน-ทิเบต
* **ภาษาจีน**
 |
| รูปแบบก่อนหน้า | ภาษาจีนเก่า
* ภาษาจีนยุคกลาง
 |
| รูปแบบมาตรฐาน | * ภาษาจีนมาตรฐาน
* ภาษากวางตุ้งมาตรฐาน
 |
| ระบบการเขียน | อักษรจีนตัวเต็ม อักษรจีนตัวย่อ พินอิน |
| สถานภาพทางการ |
| ภาษาทางการของ |  จีน  สาธารณรัฐจีน  สิงคโปร์  ฮ่องกง  มาเก๊า

---

 สหประชาชาติ องค์การความร่วมมือเซี่ยงไฮ้  อาเซียน |
| ผู้วางระเบียบ | ในสาธารณรัฐประชาชนจีน: หลายหน่วยงาน ในสาธารณรัฐจีน (ไต้หวัน) : Mandarin Promotion Council ในสิงคโปร์: Promote Mandarin Council/ Speak Mandarin Campaign  |
| รหัสภาษา |
| ISO 639-1 | `zh` |
| ISO 639-2 | `chi (B)` `zho (T)` |
| ISO 639-3 | มีหลากหลาย: `cdo` – หมิ่นตง `cjy` – จิ้น `cmn` – จีนกลาง `cpx` – หมิ่นผูเซียน `czh` – ฮุย `czo` – หมิ่นตง `dng` – ดุงกาน `gan` – กั้น `hak` – แคะ `hsn` – เซียง `mnp` – หมิ่นเหนือ `nan` – หมิ่นใต้ `wuu` – ง่อ `yue` – กวางตุ้ง |

พัฒนาการของภาษาจีนสำเนียงต่าง ๆ
**ภาษาจีน** (汉语 - 漢語 - Hànyǔ - ฮั่นอวี่, 华语 - 華語 - Huáyǔ - หัวอวี่ หรือ 中文 - Zhōngwén - จงเหวิน) เป็นหนึ่งในตระกูลภาษาจีน-ทิเบต ชาวจีนส่วนใหญ่ถือภาษาจีนพูดชนิดต่าง ๆ ว่าเป็นภาษาเดียว โดยทั่วไปแล้ว ภาษาพูดในกลุ่มภาษาจีนเป็นภาษาที่มีเสียงวรรณยุกต์และไม่อ่านเนื่องเสียง อย่างไรก็ดี ยังมีความแตกต่างกันในภาษาพูดแต่ละภาษาอยู่มาก ความต่างเหล่านี้เทียบได้กับ ความแตกต่างระหว่างภาษาของภาษากลุ่มโรมานซ์ เราอาจแบ่งภาษาพูดของจีนได้ 6 ถึง 12 กลุ่ม ขึ้นอยู่กับเกณฑ์ที่ใช้ในการแบ่ง ที่เป็นที่รู้จักดี เช่น กลุ่มแมนดาริน กลุ่มหวู และกลุ่มกวางตุ้ง ยังเป็นที่โต้เถียงกันถึงปัจจุบันว่าภาษาพูดบางกลุ่มควรจัดเป็น "ภาษา" หรือเป็นแค่ "สำเนียง"

ประชากรประมาณ 1/5 ของโลกพูดภาษาจีนแบบใดแบบหนึ่งเป็นภาษาแม่ ทำให้เป็นภาษาที่มีคนพูดเป็นภาษาแม่มากที่สุด สำเนียงพูดที่ถือเป็นมาตรฐาน คือ สำเนียงปักกิ่ง หรือ ภาษาฮั่น ซึ่งอยู่ในกลุ่มภาษาแมนดาริน ภาษาจีนกลาง หรือ ภาษาจีนแมนดาริน (Standard Mandarin) เป็นภาษาทางการของสาธารณรัฐประชาชนจีน และสาธารณรัฐจีนหรือไต้หวัน เป็นหนึ่งในภาษาทางการ 4 ภาษาทางการของประเทศสิงคโปร์ (ร่วมกับ ภาษาอังกฤษ ภาษามลายู และภาษาทมิฬ) และเป็นหนึ่งใน 6 ภาษาที่ใช้ในองค์การสหประชาชาติ (ร่วมกับ ภาษาอังกฤษ ภาษาอาหรับ ภาษาฝรั่งเศส ภาษารัสเซีย และภาษาสเปน) ภาษาจีนกวางตุ้ง เป็นภาษาทางการของ ฮ่องกง (ร่วมกับภาษาอังกฤษ) และมาเก๊า (ร่วมกับภาษาโปรตุเกส)

นอกจากนี้ ภาษาเขียนยังได้เปลี่ยนแปลงตามระยะเวลา แต่การเปลี่ยนแปลงของภาษาเขียน ช้ากว่าการเปลี่ยนแปลงของภาษาพูดอย่างมาก จึงไม่ถูกจำกัดโดยความเปลี่ยนแปลงของภาษาพูดโดยส่วนใหญ่ ในปัจจุบัน ภาษาจีนใช้อักษรมาตรฐาน 2 รูปแบบทั่วโลก ได้แก่ อักษรจีนตัวเต็ม และ อักษรจีนตัวย่อ

แผนที่แสดงพื้นที่ที่มีกลุ่มคนพูดภาษาจีนต่าง ๆ ในประเทศจีน
## ภาษาพูดของจีน

แผนที่ด้านขวาแสดงพื้นที่ที่มีประชาชนพูด ทั้งภาษาและสำเนียงภาษาจีนต่างกันในประเทศจีน โดยพื้นฐาน เราอาจแบ่งกลุ่มภาษาจีนออกเป็น 7 กลุ่มใหญ่ ๆ ตามจำนวนประชากรที่พูดได้ ดังนี้

* **จีนกลาง** หรือ **ภาษาฮั่น** หรือ **แมนดาริน** (จีนตัวเต็ม: 官話, จีนตัวย่อ: 官话, พินอิน: Guānhuà *กวานฮว่า*, คำแปล: ภาษาทางการ) หรือ สำเนียงทางเหนือ (จีน: 北方方言, พินอิน:Běifāngfāngyán *เป่ยฟังฟังเอี๋ยน*)
* **ง่อ** (จีนตัวเต็ม: 吳方言, จีนตัวย่อ: 吴方言, พินอิน: Wú fāng yán *อู๋ฟางเอี๋ยน*, คำแปล: สำเนียงอู๋) หรือ (จีนตัวเต็ม: 吳語, จีนตัวย่อ: 吴语, พินอิน: wú yǔ *อู๋อวี่*, คำแปล: ภาษาอู๋) ในมณฑลเจียงซู
* **กวางตุ้ง** (จีนตัวเต็ม: 粵語, จีนตัวย่อ: 粤语, พินอิน: Yue yǔ *เยว้-อวี่*, คำแปล: ภาษากวางตุ้ง)
* **ฮกเกี้ยน** หรือ **หมิ่น** (จีนตัวเต็ม: 閩方言, จีนตัวย่อ: 闽方言, พินอิน: Mǐnfāngyán *หมิ่นฟางเอี๋ยน*, คำแปล: สำเนียงหมิ่น) ในมณฑลฝูเจี้ยนหรือฮกเกี้ยน
* **เซียง** (จีนตัวเต็ม: 湘語, จีนตัวย่อ: 湘语, พินอิน: Xīang yǔ *เซียงอวี่*, คำแปล: ภาษาในมณฑลหูหนาน)
* **แคะ** (จีนตัวเต็ม: 客家話, จีนตัวย่อ: 客家话, พินอิน: Kèjiāhuà *เค้อเจียฮว่า*, คำแปล: ภาษาแคะ) หรือ ฮักกา
* **กั้น** (จีนตัวเต็ม: 贛語, จีนตัวย่อ: 赣语 *กั้นอวี่*, คำแปล: ภาษามณฑลเจียงสี)

นอกจากนี้ นักภาษาศาสตร์ยังได้แบ่งกลุ่มภาษาจีนออกมาจากกลุ่มใหญ่ข้างบนอีก 3 ประเภท ได้แก่

* **จิ้น** (จีนตัวเต็ม: 晉語, จีนตัวย่อ: 晋语, พินอิน: Jìnyǔ *จิ้นอวี่*) แยกมาจาก แมนดาริน
* **ฮุย** (จีนตัวเต็ม: 徽語, จีนตัวย่อ: 徽语, พินอิน: Huīyǔ *ฮุยอวี่*) หรือ (จีนตัวเต็ม: 徽州話, จีนตัวย่อ: 徽州话, พินอิน: Huīzhōuhuà *ฮุยโจวฮว่า*) แยกมาจาก อู๋
* **ผิง** (จีนตัวเต็ม: 平話, จีนตัวย่อ: 平话 , พินอิน: Ping yǔ *ผิงอวี่*) แยกมาจาก กวางตุ้ง